แจงรัฐกู้6แสนล.ฟื้นน้ำท่วมไม่กระทบภาระหนี้
สำนักงานบริหารหนี้สาธารณะลั่นรัฐบาลกู้เงินได้อีก 6 แสนล้านฟื้นน้ำท่วม ชี้ ไม่เป็นภาระหนี้ในงบประมาณ
30 ต.ค. 2565

สำนักงานบริหารหนี้สาธารณะลั่นรัฐบาลกู้เงินได้อีก 6 แสนล้านฟื้นน้ำท่วม ชี้ ไม่เป็นภาระหนี้ในงบประมาณ
การประชุมคณะกรรมาธิการ(กมธ.)วิสามัญพิจารณาร่างพ.ร.บ.งบประมาณรายจ่ายประจำปีงบประมาณพ.ศ.2555 มีวาระพิจารณางบประมาณายจ่ายของสำนักงานบริหารหนี้สาธารณะ จำนวน 1.7 แสนล้านบาท ซึ่งกมธ.ส่วนใหญ่ได้สอบถามความสามารถในการกู้เงินของรัฐบาลหากมีความจำเป็นกู้เงินมาฟื้นฟูประเทศหลังจากปัญหาอุทกภัย
นายจักรกฤศฏิ์ พาราพันธกุล ผู้อำนวยการสำนักงานบริหาร หนี้สาธารณะ กล่าวว่า คาดว่าเงินส่วนใหญ่ในการฟื้นฟูภายหลังเหตุการณ์น้ำท่วมมาจากงบกลางในร่างพ.ร.บ.งบประมาณพ.ศ.2555 ส่วนที่จะเพิ่มเติมเข้ามายังไม่มีรายละเอียดเพราะอยู่ในระหว่างการประเมินความเสียหายเข้ามา การกู้เงินเพื่อแก้ปัญหาน้ำท่วมยังสามารถทำได้ภายใต้กรอบของงบประมาณด้วยการออกพ.ร.บ.งบประมาณรายจ่ายเพิ่มเติมหรืองบกลางปี แต่ถ้ามีความจำเป็นมากกว่านี้รัฐบาลต้องใช้วิธีการออกพ.ร.ก.
นายจักรกฤศฏิ์ กล่าวว่า จากภาระหนี้ที่มีอยู่ถ้ารัฐบาลกู้เพิ่ม 4แสนล้านบาทจากกงบประมาณขาดดุล 4 แสนล้านบาท ภาระหนี้ต่องบประมาณรายจ่ายจะอยู่ที่ 13 %-14%ในปี2559 และถ้ากู้เงินเพิ่มเป็น 6 แสนล้านบาทจะอยู่ 14.8%ภายใน5ปีงบประมาณ ดังนั้น เต็มที่ถ้ากู้เงินไม่ถึง 6แสนล้านบาทภาระการชำระหนี้ต่องบประมาณรายจ่ายยังอยู่ภายในกรอบวินัยการเงินการคลัง
"โครงการรับจำนำข้าวเปลือกของธนาคารเพื่อการเกษตรและสหกรณ์การเกษตร (ธกส.) ตั้งแต่ปี 2547 วงเงินภาระหนี้เหลืออยู่ 5.1 หมื่นล้านบาท ส่วนโครงการไทยเข้มแข็งตอนนี้จะสามารถเบิกจ่ายเงินได้ถึงสิ้นปีงบประมาณ2555จากนั้นจะไม่มีการเบิกจ่ายอีกและจะปิดโครงการทันที โดยตัวเลขการเบิกจ่ายเหลือ 4.1พันล้านบาท" นายจักรกฤศฎิ์ กล่าว